
בבית הדין הצבאי לערעורים

בפני:
אל"ם מאיר ויגיסר    –   שופט

בעניין:

התובע הצבאי הראשי – המערער (ע"י ב"כ, סרן שחר פנקס, סגן רביד גדליה)

נ ג ד

X/XXXXXXX סמ"ר ר' ס' – המשיב (ע"י ב"כ, עו"ד שלומי שרון)


ערעור על החלטה של בית הדין הצבאי המחוזי במחוז שיפוטי הצפון שניתן בתיק צפון מ"י 27962-09-26 (רס"ן משה משורר – שופט) ביום 9.9.2026. הערעור התקבל.
   

ה ח ל ט ה

1. המשיב, סמ"ר ר' ס', נעצר ביום 8 בספטמבר 2026, בחשד לעבירות של סחר באמצעי לחימה והוצאת נשק מרשות הצבא. החקירה בעניינו החלה בעקבות קבלתו של מידע מודיעיני. בחיפוש שנערך לפי צו שופט, נתפסו בביתו 123 כדורי 5.56 מ"מ ושלוש מחסניות. במקרר שבחצר הבית אותרו יותר מ-500 כדורים נוספים. 
2. בדיון שהתקיים אתמול בבית הדין המחוזי, ביקשה התביעה להאריך את מעצרו של המשיב עד ליום 14 בספטמבר 2026, לצורך המשך החקירה. בית הדין המחוזי קבע בהחלטתו כי קיים חשד סביר מבוסס, שהמשיב הוציא מיחידתו את 123 הכדורים שנתפסו בביתו, אך עוצמת החשד בנוגע לתחמושת שנתפסה במקרר שבחצר הבית היא מוגבלת, וספק בעיניו אם יהיה בפעולות הסמויות כדי לעבות את חומר החקירה בעניין זה. בית הדין לא התעלם מכך שמדובר בשלב מוקדם של החקירה, שבו ניתן לבסס את החשד הסביר גם בראיות שאינן קבילות, והגיע למסקנה כי נוכח החשד הסביר בעניין התחמושת שנתפסה בתוך הבית, התוצאה המידתית היא להורות על שחרורו של המשיב למעצר פתוח, עד היום בשעה 18:00.
3. התביעה לא השלימה עם החלטה זו ומכאן הערעור שבפניי. בערעורה טענה התביעה, כי החקירה מצויה בשלב ראשוני ביותר, כיממה לאחר פתיחתה, ובשלב זה די בחשד סביר בלבד לביצוע העבירות. בהמשך, עם השלמתן של פעולות החקירה, ניתן יהיה לשוב ולבחון את עוצמתו של החשד בראי ההתפתחויות שיחולו. לשיטתה, הפעולות שכבר בוצעו, ובהן חקירת החשוד וקבלת גרסתו, חיזקו את החשדות כנגדו, ביחס לכל התחמושת שנמצאה - בבית ובחצר הבית. בימים הקרובים צפויות להתבצע פעולות חקירה משמעותיות (אחת מהן נוספה לאחר הדיון בבית הדין קמא), שמטרתן להעמיק בבירור החשדות המיוחסים לחשוד, ובכוחן לחזק ולעבות את כלל החשדות, בפרט בכל הנוגע לכדורים שאותרו בחצר. התביעה הדגישה, כי נגד החשוד עומדים חשדות לביצוען של עבירות נשק חמורות, ובראשן הוצאת מאות כדורי נשק מרשות הצבא, שלא למטרה כשרה. חשדות אלה מקימים עילות מעצר מובהקות - מסוכנות כללית, מסוכנות צבאית ופגיעה חריפה במשמעת הצבא. לצד זאת, הוסיפה התביעה וטענה כי מתקיים חשש אינהרנטי לשיבוש הליכי חקירה. 
4. ההגנה סמכה ידיה על החלטת בית הדין קמא וטענה כי לא נפלה שגיאה מהותית המחייבת את התערבות ערכאת הערעור. ההגנה הסכימה, אומנם, כי קיימת תשתית ראייתית לכאורה, הכוללת את הודאת המשיב, ביחס להוצאת הכדורים והמחסניות שנתפסו בביתו; אך לצד זאת טענה, כי הראיות הקושרות את המשיב לכדורים שנתפסו בחצר ביתו אינן בעוצמה גבוהה. לשיטתה, "חזקת המקום" אינה חלה לגבי המקרר, כיוון שהחצר פתוחה לרווחה ומשמשת שני בתים. נטען, כי המערער שיתף פעולה בחקירתו, מסר את הסיסמה למכשיר הטלפון הנייד שלו ואת שמותיהם של חבריו, שעמם ניתן לברר את טענתו כי הסתייע בהם כדי להזדכות על התחמושת לקראת השחרור. עוד נטען, כי המידע המודיעיני אינו עדכני - שכן, כעולה מצו החיפוש שהוצא, התקבל לפני למעלה משבוע ימים. לבסוף, הדגישה ההגנה את שירותו הקרבי של המשיב ואת פציעתו בלחימה בלבנון.

דיון והכרעה
5. החקירה נגד החשוד נמצאת רק בראשיתה. לאחר שעיינתי בחומרי החקירה ושמעתי את טיעוני הצדדים מצאתי, כי התשתית הראייתית שנאספה עד כה עומדת בדרישות סעיף 13 לחוק סדר הדין הפלילי (סמכויות אכיפה - מעצרים), התשנ"ו-1996, ומבססת חשד סביר למעורבות החשוד בעבירות המיוחסות לו. 
6. החשוד הודה בכך שאמצעי הלחימה שנמצאו בביתו - 123 כדורים ושלוש מחסניות - שייכים לו. אף שהכחיש כל קשר לכדורים שנתפסו בחצר הבית, וסיפק השערה אפשרית למקורם - אין בדברים, בשלב ראשוני זה, כדי לערער את "חזקת המקום" העשויה להצביע על כי החזיק לכאורה גם בכדורים שנתפסו בחצר ביתו (עמ"ת 78709-06-26 ג'ומעה נ' מדינת ישראל, פסקה 9 (14.7.2026)). 
7. להודאת המשיב בהחזקת הכדורים שנתפסו בביתו, ולמסקנה הנלמדת מ"חזקת המקום" ביחס לכדורים בחצר הבית, יש להוסיף את המידע המודיעיני שהביא להוצאתו של צו החיפוש (לאפשרות לקבוע קיומו של חשד סביר רק על בסיס ידיעה מודיעינית יחידה, ללא תימוכין נוספים, ראו בש"פ 8077/18 אבו אלקיעאן נ' מדינת ישראל, בפסקה 4 והאסמכתאות שם (13.11.2018)‏‏).
 אכן, כבר נפסק כי "החלטה על מעצר ימים לצורכי חקירה מתקבלת, מטבע הדברים, על יסוד חומר ראייתי גולמי הנאסף על ידי משטרת ישראל. עוצמת הראיות הנדרשת שונה מזו הנבחנת בשלב המעצר עד תום ההליכים. [אין] פסול בכך שההחלטה בוססה על חומר מודיעיני אשר מטבע הדברים מהווה את אחד הנדבכים למתן החלטה בשלב ראשוני זה של מעצר ימים לצורכי חקירה" (בש"פ 8418/12 פלוני נ' מדינת ישראל, פסקה 4 (20.11.2012); וראו גם בש"פ 2349/15 אבו בלאל נ' מדינת ישראל, פסקה 7 והאסמכתאות שם (2.4.2015)).
8. התוצאה היא, שהוצגה בפניי תשתית ראייתית הקושרת לכאורה את החשוד לעבירות של הוצאת תחמושת, "במידת סבירות ראויה, המצדיקה, במאזן האינטרסים מזה ומזה, כי תינתן למשטרה אפשרות להמשיך ולסיים את החקירה" (בש"פ 6350/97 רוזנשטיין נ' מדינת ישראל (29.10.1997); ע"מ 28/22 התובע הצבאי הראשי נ' סמל צלביאנסקי,  פסקה 7 (2022)).
9. אשר להמשך החקירה, שלוש מן הפעולות שעליהן הוצהר אתמול כבר בוצעו. פעולה נוספת מתקדמת וצפויה להניב תוצאות ביום ראשון הקרוב, ובעקבותיה צפויות להתבצע שתי פעולות חקירה עוקבות. כמו כן, מבקשת הרשות החוקרת לבחון את ביצוען של שתי פעולות חקירה אשר תלויות בגורמים חיצוניים למצ"ח, אחת מהן חדשה (פעולה מספר 10 בדוח הסודי) וגם הן עשויות לשפוך אור על החשדות המיוחסים לחשוד. בין היתר, נבחנת בחקירה שאלת המניע להוצאת האמל"ח, שהיא שאלה מרכזית בעת בחינת היקפה של עילת המסוכנות (ע"מ 69/21 סמל ישראל נ' התובע הצבאי הראשי, בפסקה 20 (2021); ע"מ 35/18 סמ"ר סלגן נ' התובע הצבאי הראשי, בפסקה 19 (2018)). על כן, התרשמתי שאין טעם בקיצור תקופת המעצר, באופן שעשוי לפגוע באפשרות להשלים את החקירה בהקדם - ולאור עילות המעצר ועוצמתן, אף לא ניתן להסתפק בחלופת מעצר, כמובא מייד. 
10. כידוע, "עבירות בנשק מקימות חזקת מסוכנות סטטוטורית לפי סעיף 21(א)(1)(ג)(2) לחוק סדר הדין הפלילי (סמכויות אכיפה - מעצרים), ועל כן נקודת המוצא בעניינן היא מעצר מאחורי סורג ובריח... בפסיקה עקבית נקבע, כי לנוכח המסוכנות האינהרנטית הטמונה בעבירות נשק ופוטנציאל הנזק הטמון בהן, יהיה בחלופת מעצר כדי להפיג מסוכנות זו רק בנסיבות חריגות... כן מתקיימות בעבירות אלה עילות המעצר שעניינן מסוכנות צבאית ופגיעה במשמעת הצבאית, ובעיקר הדברים אמורים בשים לב לתקופת הלחימה הנוכחית" (ע"מ 36288-03-25 רב"ט סמדוב נ' התובע הצבאי הראשי, פסקה 8, והאסמכתאות שם (2025)). הדברים יפים גם להוצאת כדורי תחמושת, בכמות דומה לזו שאותרה בענייננו (ע"מ 52/24 טוראי סעאידה נ' התובע הצבאי הראשי, בפסקה 24 (2024)). פעולה 10 החדשה מקימה גם חשש עצמאי לשיבוש הליכי חקירה, אם ישוחרר החשוד ממעצרו, ועילה זו מצטרפת לחשש האינהרנטי בשל טיב החקירה. 
11. ערעור התביעה מתקבל. מעצרו של המשיב מוארך עד ליום 14 בספטמבר 2026 בשעה 15:00. 

ניתנה היום, כ"ח באלול התשפ"ו, 10 בספטמבר 2026, ותועבר לצדדים ולמשיב על ידי מזכירות בית הדין הצבאי לערעורים. 
               		__________________  
אל"ם    מאיר    ויגיסר                                        שופט בית הדין הצבאי
   ל ע   ר   ע   ו   ר   י   ם

